**VZGOJNI NAČRT**

Osnovne šole

Antona Bezenška Frankolovo

ŠT. 6006-2/2016-2

SEPTEMBER, 2016

Na podlagi 60. D člena Zakona o osnovni šoli (Uradni list RS št. 81/06 uradno prečiščeno besedilo, 102/07, 107/10, 87/11 in 40/12-ZUJF) je Svet zavoda OŠ Antona Bezenška Frankolovo na 3. seji dne 29. 9. 2016 na predlog ravnateljice sprejel

**VZGOJNI NAČRT**

**OSNOVNE ŠOLE**

**ANTONA BEZENŠKA FRANKOLOVO**

Vzgojni načrt je namenjen učencem, staršem, strokovnim delavcem, vodstvu in ostalim delavcem šole. Z njim želimo pozitivno vplivati na razvoj klime v šoli ter omogočiti čim boljše sodelovanje med delavci šole, starši in učenci.

**Spodbujanje strpnosti in dobre klime v šolskem prostoru ter razvijanje delovnih navad za uspešno učenje in življenje.**

(vizija šole)

Vsebina vzgojnega načrta:

1. **UVOD**
2. **VZGOJNI CILJI IN VREDNOTE**
3. **OBLIKE VZAJEMNEGA SODELOVANJA S STARŠI**
4. **VZGOJNE DEJAVNOSTI ŠOLE**
   1. PREVENTIVNE DEJAVNOSTI
   2. SVETOVANJE
   3. RESTITUCIJA
   4. MEDIACIJA
5. **POHVALE, PRIZNANJA, NAGRADE**
   1. POHVALE
   2. PRIZNANJA
   3. NAGRADE
   4. ZLATA KNJIGA
   5. ŠPORTNIK IN ŠPORTNICA ŠOLE
6. **VZGOJNI POSTOPKI IN UKREPI**
7. **URESNIČEVANJE IN SPREMLJANJE**
8. **UVOD**

**Zakonska podlaga**

Vzgojni načrt je oblikovan na podlagi:

* Zakona o osnovni šoli,
* priporočila MŠŠ o načinih oblikovanja in uresničevanja vzgojnega načrta osnovne šole,
* sodelovanja in konsenza med strokovnimi delavci šole, učenci, starši in predstavniki lokalne skupnosti.

**Pomen Vzgojnega načrta:**

* spodbuja delovanje šole na ravni odnosov in vzpostavlja pozitivno klimo med vsemi vključenimi,
* je dogovor o enotnem vzgojnem delovanju vseh udeležencev v procesu vzgoje,
* je dogovor za premišljeno, organizirano, ciljno naravnano delovanje šole in vsakega zaposlenega v njej.

**Namen:**

* vzgajati naše učence in učenke glede na svoje osebnostne lastnosti in značilnosti v prijazne, samostojne, prijateljske, poštene, pravične, kritične, solidarne, razmišljujoče, delovne, kreativne, zadovoljne in uspešne osebnosti, ki bodo znale, zmogle živeti in zadostiti današnjim, predvsem pa prihodnjim, potrebam in zahtevam sodobne evropske družbe,
* vzdrževati pozitivno klimo na šoli,
* zagotavljati enotno delovanje, celovitost, sistematičnost vzgojnega dela in avtonomije šole,
* povečevati pripadnost, odgovornost in sodelovanje učencev, staršev, strokovnih delavcev in lokalnega okolja.

1. **VZGOJNI CILJI IN VREDNOTE**

Za doseganje in uresničevanje ciljev osnovnošolskega izobraževanja bomo:

* vsi zaposleni učencem pri vseh učno-vzgojnih aktivnostih nudili pozitiven zgled skozi učni proces ter jih tako spodbujali k solidarnosti, medsebojnemu spoštovanju, strpnosti, sprejemanju drugačnosti in nenasilni komunikaciji;
* učitelji spodbujali medsebojno pomoč med učenci (npr. izposoja zvezkov, pomoč pri učenju itd.);
* zagotavljali kvalitetno vzgojno-izobraževalno delo in pogoje za delo, kar bo omogočalo osebnostni razvoj učencev v skladu z njihovimi sposobnostmi in interesi, vključno z razvojem njihove pozitivne samopodobe za nadaljnje izobraževanje in poklicno pot s spodbujanjem za vseživljenjsko učenje;
* omogočali aktivnosti, predavanja, oglede in obiske ter spodbujali skladen telesni, spoznavni, čustveni, moralni, duhovni in socialni razvoj posameznika ter pri tem upoštevali zakonitosti razvoja mladostnikov;
* organizirali različna srečanja in delavnice, kjer bodo učenci razvijali medsebojno strpnost in spoštovanje;
* ob državnih in kulturnih praznikih organizirali proslave, prireditve in kulturne dejavnosti, s katerimi bomo razvijali zavest o državni pripadnosti in narodni identiteti, poglabljali vedenje o zgodovini Slovencev, naši kulturni in naravni dediščini ter spodbujali državljansko odgovornost.

**Načela vzgojnega delovanja:**

* načelo doslednosti,
* načelo aktivnega sodelovanja učiteljev in učencev,
* načelo sodelovanja s starši, z lokalno skupnostjo,
* načelo samoregulacije samovrednotenja,
* načelo osebnega zgleda.

1. **OBLIKE VZAJEMNEGA SODELOVANJA ŠOLE S STARŠI**

Delavci šole, učenci in starši oziroma skrbniki razvijamo vzajemno-sodelovalni odnos na vzgojnem področju. Vzajemno sodelujemo pri oblikovanju življenja in dela šole, različnih vzgojno-izobraževalnih dejavnostih, oblikovanju vzgojnega koncepta šole in akcij za izvajanje preventivnih vzgojnih dejavnosti. Skrbeli bomo za medsebojne odnose, kjer se ni potrebno pretvarjati in so starši vedno dobrodošli. Lahko prispevajo svoje zamisli in ideje v obliki formalnih in neformalnih srečanj.

Vključujejo se v reševanje problemov:

* ki jih imajo učenci ali skupina učencev,
* kadar učenci kršijo vzgojna pravila šole.

V posameznih primerih, ko se starši oziroma skrbniki ne vključujejo v reševanje problemov povezanih z njihovimi otroki ali jih zanemarjajo, predlagamo naslednji postopek:

* učitelj starše po telefonu obvesti o problemu in jih povabi v šolo na razgovor,
* učitelj pisno povabi starše na razgovor,
* ravnateljica pošlje staršem pisno povabilo s povratnico.

Šola bo poleg običajnih oblik sodelovanja (roditeljski sestanki, govorilne ure) spodbujala medsebojno komunikacijo s starši v obliki neformalnih srečanj kot so dnevi odprtih vrat, nastopi za starše, pohodi, izleti in okrogle mize.

Šola bo starše obveščala o dogodkih, ki zadevajo njihovega otroka ustno, po telefonu ali pisno. **Starši so šoli dolžni posredovati telefonsko številko, na kateri so vedno dosegljivi. Vsako spremembo so starši dolžni sporočiti razredniku.**

Po telefonu, kot nujno obvestilo, bomo starše obvestili o dogodkih, ki zadevajo:

* bolezen ali poškodbo njihovega otroka,
* večjo materialno škodo,
* težje kršitve šolskega reda, ki posredno ali neposredno zadevajo njihovega otroka.

Če učenec zboli, so starši dolžni še isti dan obvestiti šolo, da bo učenec odsoten.

Opravičevanje izostankov od pouka ureja 53. člen Zakona o osnovni šoli.

1. **VZGOJNE DEJAVNOSTI ŠOLE**
   1. **PREVENTIVNE DEJAVNOSTI**

Šola bo šolsko delo in življenje v šoli organizirala tako:

* da se bodo učenci v šoli počutili varno,
* da bodo pri šolskem delu zavzeti in ustvarjalni,
* da bodo prevzemali odgovornost za svoje vedenje in sprejemali omejitve, ki jih določajo šolski hišni red, pravila šole in morebitni posebni dogovori.

Pozornost bomo namenili:

* razvijanju pozitivne samopodobe,
* razvijanju solidarnosti, medsebojne pomoči in upoštevanje različnosti,
* razvijanju socialnih veščin in dobre medsebojne komunikacije,
* razvijanju občutljivosti za prepoznavanje vseh vrst nasilja in kako postopati v posameznih primerih,
* konstruktivnemu reševanju konfliktov,
* razvijanju moralnih vrednot,
* kritičnemu vrednotenju lastnega vedenja in vedenja vrstnikov ter prevzemanju odgovornosti.
  1. **SVETOVANJE IN USMERJANJE**

Svetovanje in usmerjanje bo namenjeno učencem in njihovim staršem pri reševanju problemov, ki so povezani:

* z razvojem učenca,
* s šolskim delom,
* z odnosi med vrstniki in odraslimi.

Usmerjanje in svetovanje bo lahko potekalo:

* v času šolskih obveznosti (ure oddelčne skupnosti, šolska svetovalna služba),
* v času izven pouka (govorilne ure učiteljev, šolska svetovalna služba).

V primerih, ko strokovni delavec presodi, da učenec potrebuje daljše spremljanje, usmerjanje in svetovanje v okviru šole, se s starši dogovori za čas, v katerem bo ta proces potekal.

V primerih, ko strokovni delavec presodi, da se pri učencu pojavljajo težave in oblike vedenja, ki jih šolska obravnava ne more omiliti, izboljšati ali odpraviti, bomo staršem predlagali strokovno pomoč v zunanjih ustanovah.

* 1. **RESTITUCIJA**

Restitucija je oblika vzgojnega ukrepanja, ki omogoča učencu, ki je s svojim ravnanjem povzročil materialno ali moralno škodo drugemu, skupini ali šoli, da to popravi. Učenec se v postopku restitucije sooči s posledicami svojega ravnanja, sprejme odgovornost za takšno ravnanje in poišče načine, s katerimi svojo napako popravi oziroma se z oškodovancem dogovori za načine poravnave.

V nasprotju s kaznovanjem poudarja pozitivno reševanje problemov.

Strokovni delavec predvsem spodbuja in usmerja proces restitucije. Ukrepi niso v naprej določeni, potrebno jih je smiselno povezati s povzročeno škodo.

* 1. **MEDIACIJA**

Mediacija je oblika ukrepanja, ki omogoča ob pomoči tretje osebe doseči razumsko spravo med učenci, ki so udeleženi v konfliktu.

1. **POHVALE, PRIZNANJA IN NAGRADE**

Učenci ali skupine učencev lahko za uspešno in prizadevno delo v šoli prejmejo pohvale, priznanja in nagrade.

Pohvale, priznanja in nagrade učencem ali skupinam učencev predlagajo:

* oddelčne skupnosti ali skupnost učencev šole,
* razrednik,
* drugi strokovni delavci šole,
* mentorji dejavnosti,
* ravnateljica.

**5.1 Pohvale**

**Ustno** so pohvaljeni učenci za prizadevnost pri enkratni ali kratkotrajni aktivnosti.

**Pisne** pohvale se podeljujejo:

* za prizadevnost in doseganje rezultatov pri šolskem delu,
* za prizadevno delo v oddelčni ali šolski skupnosti,
* za pozitiven zgled v oddelku in spoštljiv odnos do odraslih,
* za nudenje pomoči tistim, ki jo potrebujejo,
* iz drugih razlogov, ki jih predlaga razrednik, mentor ali učiteljski zbor.

Pohvale podeli razrednik ob koncu šolskega leta za delo v šolskem letu.

**5.2 Priznanja**

Priznanja šole se podeljujejo za:

* večletno prizadevnost in doseganje vidnih rezultatov pri šolskem delu,
* doseganje vidnih rezultatov na tekmovanjih in srečanjih učencev, ki so organizirana za območje regije ali celotne države,
* večletno prizadevno sodelovanje in doseganje vidnih rezultatov pri interesnih in drugih dejavnostih,
* večletno prizadevno delo v oddelčni skupnosti, skupnosti učencev šole ali šolskem parlamentu.

Sklep o podelitvi priznanja šole sprejme na predlog razrednika ali mentorja učiteljski zbor.

Priznanja podeljuje učencem ravnateljica šole, in sicer za delo oziroma dosežek, ki je pomemben za celotno šolo ali znatno prispeva k ugledu šole v širši skupnosti.

**5.3 Nagrade**

Nagrade so individualne in za skupine učencev.

Nagrade se učencem, ki so dosegli izjemen uspeh ali vidne rezultate na kulturnem, športnem, humanističnem ali naravoslovnem področju, podelijo v obliki knjige, skupnega izleta, pogostitve po posamičnem tekmovanju ali pripomočkov, ki jih učenec lahko uporablja pri pouku ali drugih dejavnostih šole.

**5.4 Zlata knjiga**

V Zlato knjigo se vpišejo učenci, ki:

* so v vseh letih osnovnošolskega izobraževanja dosegli povprečni učni uspeh 4,5 ali več,
* so v zadnji triadi prejeli zlato ali srebrno priznanje na regijskem in državnem nivoju,
* so brez izrečenih vzgojnih opominov.

**5.5. Športnik in športnica šole**

Športnik in športnica šole se imenuje za šolsko leto na podlagi kriterija. Sklep o podelitvi naziva sprejme učiteljski zbor na predlog učitelja športa.

1. **VZGOJNI POSTOPKI IN UKREPI**

Vzgojni postopki in ukrepi so usmerjeni strokovno-pedagoški postopki, ki zadevajo ponavljajoče se pogostejše kršitve pravil. Uporabljajo se v primeru, ko učenec, kljub predhodni vzgojni pomoči, ne popravi svojega vedenja, noče sodelovati ali zaradi različnih razlogov tega ni sposoben. Vzgojni ukrepi pomagajo učencu spremeniti svoje vedenje in ga naučiti sprejemati odgovornosti za svoje vedenje.

Učencu se lahko po presoji strokovnega delavca izreče vzgojni opomin že ob prvi hujši kršitvi.

Vzgojni postopek omogoča učencu soočenje z napako, pripomore k uvidu vzroka za lastno ravnanje in je priložnost za učenje, napredek in spremembo. Omogoča, da učenec napako popravi.

Vzgojni postopek (razgovor) vodi učitelj, razrednik ali svetovalna delavka. Pogovori se zapišejo, realizacijo dogovorov spremlja oseba, ki je razgovor vodila ali razrednik.

Podrobnejša ureditev vzgojnih postopkov in ukrepov za preprečevanje kršitev pravil je urejena v Pravilih šolskega reda OŠ Antona Bezenška Frankolovo.

1. **URESNIČEVANJE IN SPREMLJANJE**

Za realizacijo vzgojnega načrta so odgovorni delavci šole.

O uresničevanju vzgojnega načrta ravnateljica najmanj enkrat letno poroča Svetu staršev in Svetu zavoda. Poročilo je sestavni del samoevalvacije šole.

Vzgojni načrt OŠ Antona Bezenška Frankolovo je učiteljski zbor obravnaval in sprejel 6. 9. 2016.

Vzgojni načrt OŠ Antona Bezenška Frankolovo je Svet staršev obravnaval in sprejel 20. 9. 2016.

Vzgojni načrt OŠ Antona Bezenška Frankolovo je Svet zavoda obravnaval in sprejel 29. 9. 2016 na predlog ravnateljice na podlagi 60. d člena Zakona o osnovni šoli (ZOsn, Uradni list RS, št. 81/2006 – uradno prečiščeno besedilo, 102/2007, 107/2010, 87/2011, 40/2012 – ZUJF, 63/2013).

Predsednica Sveta zavoda

Urška Mužar